**Ujuni Ahmed** (s. 1987 Mogadishu, Somalia) on somalitaustainen yhteiskunnallinen vaikuttaja ja ihmisoikeusaktivisti, joka on työskennellyt naisten ja tyttöjen oikeuksien puolesta. Hän on puhunut erityisesti naisten sukuelinten silpomista sekä kunniaan liittyvää rajoittamista ja väkivaltaa vastaan.

Yhteiskunnallinen toiminta
--------------------------

Ujuni Ahmed toimii kansalaisjärjestö Fenix Helsingin toiminnanjohtajana. Vuonna 2017 järjestö laati selvityksen tyttölasten ympärileikkauksista Suomessa, ja hän oli toinen raportin kirjoittajista. Raportti luovutettiin lapsiasiavaltuutettu Tuomas Kurttilalle. Ahmed on kannattanut erillislakia sukuelinten silpomisen kriminalisoimiseksi, koska se antaisi selvän viestin toimenpiteen laittomuudesta. Hän on moittinut suomalaisten viranomaisten toimettomuutta tyttöjen ympärileikkauksiin liittyen.

Työssään Ahmed myös levittää tietoa tyttöjen sukuelinten silpomisesta ja etsii mielipidevaikuttajia maahanmuuttajien yhteisöjen sisältä ja työskentelee niiden ulkopuolella terveydenhuollon ammattilaisten ja opettajien kanssa. Ahmedin mukaan yleensä sukuelimiä ei silvota Suomessa, vaan tyttöjä viedään lomamatkalle sukuloimaan maahan, jossa leikkaus tehdään, joten perinne uhkaa myös Suomessa syntyneitä lapsia.

Ujuni Ahmedille myönnettiin helmikuussa 2020 Suomen PENin sananvapauspalkinto. Palkinnon myöntämisen perusteluina oli, että hän on käyttänyt sananvapauttaan puolustaakseen suomalaisessa yhteiskunnassa hauraimmassa asemassa olevien naisten ja tyttöjen oikeuksia, ja puhunut erityisesti naisten sukuelinten silpomista sekä kunniaan liittyvää rajoittamista ja väkivaltaa vastaan.

Vuonna 2020 Ahmedia solvattiin sosiaalisen median palvelu Instagramissa kulttuurista omimista koskevassa keskustelussa. Aluesyyttäjä päätti tutkinnan vähäisyysperusteella, koska viesti oli poistettu nopeasti eikä Ahmed ollut vaatinut korvausta. Apulaisvaltakunnansyyttäjä Jukka Rappe kumosi päätöksen ja määräsi tapauksen uuteen syyteharkintaan. Vuonna 2023 tekijä tuomittiin kunnianloukkauksesta 20 päiväsakkoon.

Vuonna 2022 Ahmed sai opetus- ja kulttuuriministeriön jakaman Suomi-palkinnon työstään ihmisoikeusaktivistina ja yhteiskunnallisena vaikuttajana.

Kirja ja näytelmä
-----------------

Ahmedin ja Elina Hirvosen kirja *Tytöille, jotka ajattelevat olevansa yksin* julkaistiin vuonna 2022. Kirja kertoo Ahmedin kokemuksista maahanmuuttajana Suomessa. Teokseen pohjautuva samanniminen näytelmä sai ensi-iltansa Suomen Kansallisteatterin Suurella näyttämöllä 21.9.2023. Näytelmän on ohjannut Satu Linnapuomi, ja sen pääosissa nähdään Safiya Abukar ja Emilia Neuvonen.

Yksityiselämä
-------------

Ujuni Ahmed syntyi Somalian pääkaupungissa Mogadishussa vuonna 1987. Kolmevuotiaana hän muutti perheensä kanssa Suomeen Somalian sisällissodan vuoksi.

Tuomio petoksesta
-----------------

Vuonna 2023 Ahmedia vastaan nostettiin petossyyte Kansaneläkelaitokselta saaduista tuista. Rahamääräisesti kyse on hieman yli 6000 euron summasta. Marraskuussa 2023 Helsingin käräjäoikeus tuomitsi Ahmedin petoksesta 65 päiväsakkoon.

Teokset
-------

* Ujuni Ahmed, Elina Hirvonen: *Tytöille, jotka ajattelevat olevansa yksin*. WSOY, 2022. ISBN 978-951-0-46878-4.

Lähteet
-------

1. 1 2 3  Siimes, Ilona Iida: Sananvapauspalkittu Ujuni Ahmed: sukuelinten silpominen pitää kieltää Suomessa lailla *Voima*.  27.2.2020. Viitattu 17.5.2020.
2. ↑  Mattila, Sanni: Ympärileikkausraportin kirjoittaja Ujuni Ahmed pahastui Husu Husseinin kommentista: "kuulosti silpomisen kokeneiden vähättelyltä" *Iltalehti.fi*.  24.9.2017. Viitattu 17.5.2020.
3. ↑  Koskinen, Mika : Selvitys: Maahanmuuttajat lähettävät tyttöjä laittomasti silvottavaksi ulkomaille - yhtään rikosilmoitusta ei ole tehty *Iltalehti*.  22.9.2017. Viitattu 17.5.2020.
4. ↑  Hevonoja, Jaana: Yksikään tyttö ei saa lähteä Suomesta silvottavaksi, painottaa asiantuntija – "Riskiarvio pitää perustaa vain lapsen hyvinvointiin" *Yle Uutiset*.  25.11.2018. Viitattu 17.5.2020.
5. ↑  Nazarenko, Salla: Ujuni, 30, tietää kokemuksesta, että suomalaistenkin tyttöjen sukuelimiä silvotaan: "Kyllä tyttöjä löytyisi, jos haluttaisiin löytää". *Me Naiset*.  15.9.2018.  Arkistoitu 27.4.2019. Viitattu 17.5.2020.
6. ↑  Suomen PENin sananvapauspalkinto 2020 ihmisoikeusasiantuntija Ujuni Ahmedille  12.2.2020. Suomen PEN. Viitattu 17.5.2020.
7. ↑  Rosvall, Maria: Ujuni Ahmedia solvattiin rasistisesti, mutta poliisi ja syyttäjä pitivät tekoa liian vähäisenä tutkittavaksi – sitten apulaisvaltakunnansyyttäjä puuttui asiaan *SSS.fi*.  27.6.2023. Viitattu 27.6.2023.
8. ↑  Aromaa, Jonni: Ihmisoikeusaktivisti Ujuni Ahmedille Suomi-palkinto *Yle Uutiset*.  20.11.2022. Viitattu 30.11.2022.
9. ↑  Ujuni Ahmedin tarina on syksyn teatteritapaus – "Jatkan niin kauan kunnes yksikään tyttö ei joudu silvotuksi" *Yle Uutiset*.  20.9.2023. Viitattu 17.1.2024.
10. ↑  Takala, Sami: Ujuni Ahmedia syytetään petoksesta *Helsingin Sanomat*.  20.6.2023. Viitattu 20.6.2023.
11. ↑  Ujuni Ahmed tuomittiin petoksesta *www.iltalehti.fi*. Viitattu 7.11.2023.

Aiheesta muualla
----------------

* Ujuni Ahmed Twitterissä